Document ID: 31993D0537

ΑΠΟΦΑΣΗ ΤΗΣ ΕΠΙΤΡΟΠΗΣ της 12ης Οκτωβρίου 1993 για τον τερματισμό της διαδικασίας επανεξέτασης του κανονισμού (ΕΟΚ) αριθ. 3905/88 του Συμβουλίου όσον αφορά εισαγωγές νημάτων από πολυεστέρες καταγωγής Τουρκίας
(93/537/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 14,
Αφού ενημέρωσε το Συμβούλιο Σύνδεσης ΕΟΚ-Τουρκίας, σύμφωνα με το άρθρο 47 παράγραφος 2 του πρόσθετου πρωτοκόλλου της συμφωνίας σύνδεσης μεταξύ της Ευρωπαϊκής Οικονομικής Κοινότητας και της Τουρκίας (2),
Έχοντας υπόψη την πρόταση που υπέβαλε η Επιτροπή μετά από διαβουλεύσεις στο πλαίσιο της Συμβουλευτικής Επιτροπής που προβλέπεται από τον εν λόγω κανονισμό,
Εκτιμώντας ότι:
(1) Με τον κανονισμό (ΕΟΚ) αριθ. 3905/88 (3) το Συμβούλιο επέβαλε οριστικό δασμό αντιντάμπινγκ ύψους 13,2 % στις εισαγωγές ελαστικοποιημένων νημάτων από πολυεστέρες (PTY) που υπάγονται στους κωδικούς ΣΟ 5402 33 10 και 5402 33 90, καταγωγής, μεταξύ άλλων, Τουρκίας, με εξαίρεση τα εμπορεύματα που παράγονται και πωλούνται προς εξαγωγή στην Κοινότητα από ορισμένες εταιρείες, οι οποίες απαριθμούνται ονομαστικά και οι οποίες υπόκεινται σε χαμηλότερο δασμό.
(2) Με ανακοίνωση που δημοσιεύθηκε στις 18 Μαρτίου 1993 στην Επίσημη Εφημερίδα των Ευρωπαϊκών Κοινοτήτων (4), η Επιτροπή, μετά από διαβουλεύσεις στο πλαίσιο της Συμβουλευτικής Επιτροπής και σύμφωνα με το άρθρο 14 του κανονισμού (ΕΟΚ) αριθ. 2423/88, κίνησε διαδικασία επανεξέτασης του κανονισμού (ΕΟΚ) αριθ. 3905/88, όσον αφορά την τουρκική εταιρεία Korteks (Προύσα, Τουρκία). Η εν λόγω εταιρεία είχε δηλώσει ότι δεν είχε εξαγάγει το υποκείμενο σε δασμό αντιντάμπινγκ προϊόν κατά την προηγούμενη περίοδο έρευνας (1η Ιανουαρίου έως 30 Ιουνίου 1987), αλλά ότι προτίθεται σοβαρά να πραγματοποιήσει στο εγγύς μέλλον και, ως εκ τούτου, έχει ήδη έλθει σε επαφή με δυνητικούς πελάτες στην Κοινότητα.
Ακόμη, η εταιρεία ανέφερε ότι δεν είχε σχέση με οποιαδήποτε από τις εταιρείες που εντάσσονταν στην προηγούμενη έρευνα και για τις οποίες είχε διαπιστωθεί η ύπαρξη πρακτικής ντάμπινγκ.
(3) Στη συνέχεια η εταιρεία Korteks, δηλαδή η τουρκική εξαγωγική επιχείρηση, ενημέρωσε, στις 25 Αυγούστου 1993, την Επιτροπή ότι αποσύρει το αίτημα επανεξέτασης του ισχύοντος κανονισμού που είχε υποβάλει λόγω σημαντικών μεταβολών στη θέση την οποία κατέχει στην αγορά.
Υπό τις συνθήκες αυτές, η Επιτροπή θεωρεί ότι δεν είναι απαραίτητη η περαιτέρω διερεύνηση και ότι η διαδικασία πρέπει να τερματιστεί,
ΑΠΟΦΑΣΙΖΕΙ:
Άρθρο μόνο
Η επανεξέταση του κανονισμού (ΕΟΚ) αριθ. 3905/88, την οποία είχε ζητήσει η εταιρεία Korteks (Προύσα) σχετικά με τις εισαγωγές νημάτων από πολυεστέρες καταγωγής Τουρκίας, τερματίζεται.
Βρυξέλλες, 12 Οκτωβρίου 1993.

Labels: 7
1
4
18